शैंकरा ते नुहाड़ी लाड़ी कोला ए सब किश जरन नेईं होआ। उनें चरणदासा गी सद्दी भेजेआ ते नंदी टोरी ओड़ेआ। चरणदास ते नंदी रौह्न-बौह्न लगी पे। पैह्लें चरणदास इक्कला हा, जित्थें जी करदा टुरी जंदा हा। हून ओ ब्होऐ-बरे दा इक घरिस्तदार आदमी हा। केइयें गल्लें च तब्दीलियां आई गेइयां। हून उसी सिद्धे नौकरी पर जाना पौंदा त सिद्धा घर औना पौंदा हा। किन्ने दिन इंयां गै लंघी गे। चरणदासै गी किश ओपरा-ओपरा-जन सेही होन लगी पेआ। उसनै पिक्चर दिक्खने दा प्रोग्राम बनाया ते नंदी गी आक्खेआ, चल पिक्चर दस्सी आनां। नंदी नेईं मन्नी ते आखन लगी--"के पैसे खरचने तें समां बरबाद करना ऐ। घर बौह्न्ने आं, गल्लां-बातां करने आं। तुस सारा दिन नौकरी पर रौंह्दे ओ ते औं कल्ली घर मक्खियां मारदी रौह्नी आं। इस्सै-लै समां मिलदा ऐ बौह्ने-खलोने दा।"